Davlat bojini undiradigan davlat organlari va tashkilotlari tomonidan davlat boji tushumlarini hisobga olish tartibi toʻgʻrisidagi nizomni tasdiqlash haqida
(resolution, 2021-04-14)

Oʻzbekiston Respublikasi Soliq kodeksining 336 va 341-moddalariga muvofiq Oʻzbekiston Respublikasi Davlat soliq qoʻmitasi va Moliya vazirligi qaror qiladi: 1. Davlat bojini undiradigan davlat organlari va tashkilotlari tomonidan davlat boji tushumlarini hisobga olish tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasi Soliq kodeksining 336 va 341-moddalari hamda Oʻzbekiston Respublikasi “Davlat soliq xizmati toʻgʻrisida”gi Qonunining 7-moddasiga muvofiq davlat bojini undiradigan davlat organlari va tashkilotlari tomonidan davlat boji boʻyicha tushumlarni hisobga olish tartibini belgilaydi. 1. Mazkur Nizom Oʻzbekiston Respublikasi diplomatik vakolatxonalari va konsullik muassasalari tomonidan chet elda undiriladigan konsullik yigʻimlariga tatbiq etilmaydi. Qonun hujjatlariga muvofiq faoliyatning ayrim turlarini litsenziyalash boʻyicha komissiyaning ishchi organi funksiyasi alohida organga yuklatilgan boʻlsa, davlat boji boʻyicha tushumlarni hisobga olish shu ishchi organ tomonidan amalga oshiriladi. 2. Davlat bojini undiruvchi davlat organlari va tashkilotlari (bundan buyon matnda vakolatli organlar deb yuritiladi) davlat bojining toʻgʻri hisoblab chiqarilishini va toʻliq undirib olinishini taʼminlaydilar, shuningdek Oʻzbekiston Respublikasining Davlat budjetiga va vakolatli organlarning budjetdan tashqari jamgʻarmalariga oʻz vaqtida oʻtkazilishi ustidan nazoratni amalga oshiradilar. 3. Vakolatli organlar davlat boji tushumlarining hisobini elektron koʻrinishdagi davlat boji tushumlarini hisobga olish kitoblarida davlat boji va chet el valyutasi turlari boʻyicha alohida yuritadilar. 4. Davlat boji tushumlarini hisobga olish kitoblari har kuni ish kuni oxirigacha ularni yuritish yuklatilgan xodim tomonidan toʻldiriladi. Davlat bojining har bir tushumi alohida satrga kiritiladi. Davlat boji tushumlarini hisobga olish kitoblari tegishli hisobot yili yakunlangandan keyin besh yil saqlanadi. 5. Vakolatli organlar davlat boji tushumlarining hisobini milliy valyutada — mazkur Nizomning 1-ilovasiga muvofiq Milliy valyutadagi davlat boji tushumlarini hisobga olish kitobida, chet el valyutasida — mazkur Nizomning 2-ilovasiga muvofiq Chet el valyutasidagi davlat boji tushumlarini hisobga olish kitobida yuritadilar, bundan mazkur Nizomning 6-bandida koʻrsatilgan holatlar mustasno. 6. Avtomobil transportida yoʻlovchilarni va yuklarni shaharda, shahar atrofida, shaharlararo va xalqaro yoʻnalishlar boʻyicha tashish faoliyatini amalga oshirishni litsenziyalash yuzasidan davlat boji tushumlarini hisobga olish mazkur Nizomning 3-ilovasiga muvofiq shaklda yuritiladi. Sudlar davlat boji tushumlarining hisobini milliy valyutada — mazkur Nizomning 4-ilovasiga muvofiq Sudga murojaat qilinganda milliy valyutada toʻlangan davlat boji tushumlarini hisobga olish kitobida, chet el valyutasida — mazkur Nizomning 5-ilovasiga muvofiq Sudga murojaat qilinganda chet el valyutasida toʻlangan davlat boji tushumlarini hisobga olish kitobida yuritadilar. 7. Davlat boji tushumlarini hisobga olish kitoblariga yozuvlar quyidagi tasdiqlovchi hujjatlar asosida kiritiladi: davlat boji naqd pulda yoki bank plastik kartalaridan foydalangan holda toʻlanganda — bank tomonidan toʻlovchiga beriladigan belgilangan shakldagi kvitansiya yoki toʻlovni amalga oshirgan mansabdor shaxs yoxud vakolatli organning kassasi tomonidan toʻlovchiga beriladigan mazkur Nizomning 6-ilovasiga muvofiq shakldagi kvitansiya; davlat boji naqd pulsiz shaklda toʻlanganda — bankning toʻlov ijro etilganligi toʻgʻrisidagi belgisi boʻlgan toʻlov topshiriqnomasi; davlat boji chet el valyutasida naqd pulli va naqd pulsiz shaklda yoki bank plastik kartalaridan foydalangan holda toʻlanganda — vakolatli organlarning valyuta hisobvaragʻiga belgilangan tartibda kirim qilingan yoki kelib tushganligini tasdiqlovchi bank hujjati. 8. Vakolatli organlar (Qoraqalpogʻiston Respublikasi fuqarolik va jinoyat ishlari boʻyicha oliy sudlari, fuqarolik va jinoyat ishlari boʻyicha viloyat va Toshkent shahar sudlari, fuqarolik ishlari boʻyicha tumanlararo, tuman (shahar) sudlari, jinoyat ishlari boʻyicha tuman (shahar) sudlaridan tashqari) davlat boji tushumlarini hisobga olish kitoblariga kiritilgan yozuvlar asosida ularga xizmat koʻrsatuvchi tijorat banklari filiallari va oʻzlari joylashgan yerdagi davlat soliq xizmati organlari bilan davlat boji tushumlarini solishtiradilar. Solishtirish hisobot yilidan keyingi oyning 10-sanasidan kechiktirmasdan bir yilda bir marta amalga oshiriladi. Solishtirish natijasi boʻyicha uch nusxada mazkur Nizomning 7 va 8-ilovalariga muvofiq shaklda solishtirma dalolatnoma tuziladi. Solishtirma dalolatnomaning birinchi nusxasi vakolatli organga, ikkinchi nusxasi — xizmat koʻrsatuvchi tijorat banki filialiga, uchinchi nusxasi — vakolatli organ joylashgan yerdagi davlat soliq xizmati organiga taqdim etiladi. Vakolatli organlar, davlat soliq xizmati organlari va xizmat koʻrsatuvchi tijorat banki filiallari solishtirma dalolatnomaga oʻzlarida mavjud boʻlgan maʼlumotlarni kiritadilar. Solishtirma dalolatnomaga unda aniqlangan tafovutlar boʻyicha izohlar ilova qilinishi mumkin. Qoraqalpogʻiston Respublikasi fuqarolik va jinoyat ishlari boʻyicha oliy sudlari, fuqarolik va jinoyat ishlari boʻyicha viloyat va Toshkent shahar sudlari, fuqarolik ishlari boʻyicha tumanlararo, tuman (shahar) sudlari, jinoyat ishlari boʻyicha tuman (shahar) sudlari davlat boji tushumlarini hisobga olish kitoblarida koʻrsatilgan maʼlumotlarni davlat soliq xizmati organlariga mazkur bandning birinchi xatboshisida belgilangan muddatda taqdim etadilar. Davlat soliq xizmati organlari sudlar tomonidan taqdim etilgan maʼlumotlar asosida tegishli sudlar boʻyicha davlat boji tushumlarini xizmat koʻrsatuvchi tijorat banklari filiallari bilan solishtiradilar. 9. Mazkur Nizom talablarining buzilishida aybdor boʻlgan shaxslar qonun hujjatlarida belgilangan tartibda javobgarlikka tortiladilar. 10. Mazkur Nizom talablariga rioya etilishi ustidan nazorat davlat soliq xizmati organlari tomonidan qonun hujjatlariga muvofiq amalga oshiriladi. 11. Ushbu Nizom Oʻzbekiston Respublikasi Oliy sudi, Oliy xoʻjalik sudi, Qishloq va suv xoʻjaligi vazirligi, Sogʻliqni saqlash vazirligi, Madaniyat va sport ishlari vazirligi, Ichki ishlar vazirligi, Tashqi ishlar vazirligi, Adliya vazirligi, Axborot texnologiyalari va kommunikatsiyalarini rivojlantirish vazirligi, Xususiylashtirish, monopoliyadan chiqarish va raqobatni rivojlantirish davlat qoʻmitasi, Davlat bojxona qoʻmitasi, Davlat arxitektura va qurilish qoʻmitasi, Yer resurslari, geodeziya, kartografiya va davlat kadastri boʻyicha davlat qoʻmitasi, Markaziy banki, Oʻzbekiston Matbuot va axborot agentligi, Oʻzbekiston avtomobil va daryo transporti agentligi, Oʻzbekiston Respublikasining Intellektual mulk agentligi, Oʻzbekiston Respublikasi Vazirlar Mahkamasi huzuridagi Din ishlari boʻyicha qoʻmita, Davlat test markazi, Oʻzbekiston neft mahsulotlari va gazdan foydalanishni nazorat qilish davlat inspeksiyasi, Yer qaʼrini geologik oʻrganish, sanoatda, konchilikda va kommunal-maishiy sektorda ishlarning bexatar olib borilishini nazorat qilish davlat inspeksiyasi, Parvozlar xavfsizligini nazorat qilish davlat inspeksiyasi, Temir yoʻllarda yuk va yoʻlovchilar tashish xavfsizligini nazorat qilish davlat inspeksiyasi, “Oʻzbekkino” Milliy agentligi va “Oʻzbekturizm” Milliy kompaniyasi bilan kelishilgan.